Sanger se oorsaak van dood bekendDolores O’Riordan. Foto: AP Photo/Bruno Bebert, File Dolores O’Riordan (46), die hoofsangeres van die rockgroep The Cranberries, het verdrink. Die lykskouing het bevind O’Riordan het verdrink nadat sy ŉ groot hoeveelheid alkohol ingeneem het. O’Riordan se liggaam is op 15 Januarie in die bad van haar kamer in die Park Lane Hotel in Londen deur ŉ skoonmaker gevind. Haar mond en neus was onder die water toe sy gevind is en sy het ŉ pajamabroek en langmoufrokkie aangehad. Die toksikologieverslag het gewys O’Riordan was vier keer oor die wettige bloedalkoholperk vir bestuur. Daar is ook geen bewyse gevind dat O’Riordan enige ander medikasie as dit wat vir haar voorgeskryf was, geneem het nie. Daar is nie ŉ selfmoordnota in die hotelkamer gevind nie, maar wel talle leë bottels drank en ŉ leë pakkie sigarette. Dié Ierse musikant, oorspronklik van Limerick, het The Cranberries in die 90’s tot internasionale sukses gelei met treffers soos “Linger” en “Zombie”. O’Riordan was in Londen vir ŉ kort opnamesessie ten tyde van haar dood. Sy word oorleef deur haar eksman, Don Burton, en haar drie kinders, Taylor Baxter, Molly Leigh en Dakota Rain. Die groep het in 2003 opgebreek en weer in 2009 herenig. Die groep het verlede jaar ŉ akoestiese album met die titel Something Else vrygestel.